CELEX: 32016R0879
Language: bg
Date: 2016-06-02 00:00:00
Title: Регламент за изпълнение (ЕС) 2016/879 на Комисията от 2 юни 2016 година за определяне, съгласно Регламент (ЕС) № 517/2014 на Европейския парламент и на Съвета, на подробни правила относно декларацията за съответствие и нейното проверяване от независим одитор при пускане на пазара на хладилно, климатично и термопомпено оборудване, заредено с флуоровъглеводороди (Текст от значение за ЕИП)

3.6.2016   
            
            
               BG
            
            
               Официален вестник на Европейския съюз
            
            
               L 146/1
            
         РЕГЛАМЕНТ ЗА ИЗПЪЛНЕНИЕ (ЕС) 2016/879 НА КОМИСИЯТА
   от 2 юни 2016 година
   за определяне, съгласно Регламент (ЕС) № 517/2014 на Европейския парламент и на Съвета, на подробни правила относно декларацията за съответствие и нейното проверяване от независим одитор при пускане на пазара на хладилно, климатично и термопомпено оборудване, заредено с флуоровъглеводороди
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 517/2014 на Европейския парламент и на Съвета от 16 април 2014 г. за флуорсъдържащите парникови газове и за отмяна на Регламент (ЕО) № 842/2006 (1), и по-специално като взе предвид член 14, параграф 4 от него,
   като има предвид, че:
   
               (1)
            
            
               С член 14, параграф 2 от Регламент (ЕС) № 517/2014 се дава възможност за пускане на пазара на заредено с флуоровъглеводороди хладилно, климатично и термопомпено оборудване, ако съдържащите се в оборудването флуоровъглеводороди се отчитат в квотната система, посочена в глава IV от цитирания регламент. При пускане на пазара на предварително заредено оборудване производителите и вносителите на оборудването са длъжни да документират спазването на това изискване и да съставят декларация за съответствие в това отношение.
            
         
               (2)
            
            
               При съставянето на декларациите за съответствие и на документацията е необходимо да бъдат представени различните варианти, отразяващи различните начини за осигуряване на съответствие, които могат да бъдат прилагани от производителя и вносителите. Тези варианти се отнасят за пускането на пазара на оборудване, заредено с флуоровъглеводороди, което може да бъде разрешено по реда в член 18, параграф 2 от Регламент (ЕС) № 517/2014, оборудване, заредено с флуоровъглеводороди, които преди това са били пуснати на пазара в незареден вид и след това са били реекспортирани и заредени в оборудване извън ЕС, както и оборудване, заредено с флуоровъглеводороди в ЕС. От вносителите и производителите се изискват различни видове документи, отразяващи различните видове дейности, изпълнявани от тези предприятия.
            
         
               (3)
            
            
               За да се осигури достоверност на декларациите за съответствие, основаващи се на член 18, параграф 2 от Регламент (ЕС) № 517/2014, е важно да се осигури проследимост на тези разрешения. Поради това тези разрешения следва да бъдат надлежно регистрирани в регистъра, създаден съгласно член 17 от посочения регламент.
            
         
               (4)
            
            
               С оглед да се дадат указания за проверката от трета страна на декларацията за съответствие и на съответната документация, каквато проверка се изисква съгласно член 14, параграф 2 от Регламент (ЕС) № 517/2014, следва да бъдат определени обхватът на тази проверка, както и редът за подаване на документите за проверката.
            
         
               (5)
            
            
               За постигането на последователност при прилагането е необходимо свързаните помежду си разпоредби от настоящия регламент и от регламент (ЕС) № 517/2014 да се прилагат от едни и същи дати.
            
         
               (6)
            
            
               Мерките, предвидени в настоящия регламент, са в съответствие със становището на Комитета, създаден съгласно член 24 от Регламент (ЕС) № 517/2014,
            
         ПРИЕ НАСТОЯЩИЯ РЕГЛАМЕНТ:
   Член 1
   Декларация за съответствие
   1.   Вносителите и производителите на заредено с флуоровъглеводороди хладилно, климатично и термопомпено оборудване („оборудване“) съставят декларация за съответствие по член 14 от Регламент (ЕС) № 517/2014, като използват образеца, даден в приложение I към настоящия регламент. Декларацията за съответствие се подписва от законен представител на производителя или вносителя на оборудването.
   2.   В случай на внос на оборудване по член 1 вносителят осигурява копие на декларацията за съответствие за митническите власти едновременно с подаването на митническата декларация във връзка с допускането за свободно обращение в ЕС.
   3.   Декларацията за съответствие може да съдържа позоваване на разрешение по член 18 от Регламент (ЕС) № 517/2014 само ако разрешението е надлежно регистрирано в регистъра, създаден съгласно член 17 от посочения регламент.
   Член 2
   Документация
   1.   За всяко пускане на пазара производителите на оборудване, заредено с флуоровъглеводороди в ЕС, са длъжни да съхраняват следната документация по член 14 от Регламент (ЕС) № 517/2014:
   
               а)
            
            
               декларацията за съответствие;
            
         
               б)
            
            
               списък, в който е идентифицирано оборудването, както и видът и общото количество в килограми на всеки вид флуоровъглеводород, съдържащ се в оборудването; такъв списък не се изисква, ако производителят може да докаже, че съдържащите се в оборудването флуоровъглеводороди са били пуснати на пазара преди тяхното зареждане;
            
         
               в)
            
            
               в случаите, при които флуоровъглеводородите са доставени от друго предприятие в ЕС — известието за доставка или фактурата за съответните флуоровъглеводороди, които по-рано са пуснати на пазара в ЕС;
            
         
               г)
            
            
               в случаите, при които съдържащите се в оборудването флуоровъглеводороди са внесени и допуснати за свободно обращение в ЕС от производителя на оборудването, преди те да бъдат заредени в оборудването — съответните митнически документи, показващи, че съдържащото се в оборудването количество флуоровъглеводороди е допуснато за свободно обращение в ЕС;
            
         
               д)
            
            
               в случаите, при които съдържащите се в оборудването флуоровъглеводороди са внесени от производителя, но не са допуснати за свободно обращение в ЕС преди тяхното зареждане в оборудването — доказателство, че когато оборудването е пуснато на пазара, са спазени съответните митнически процедури за допускане за свободно обращение на съответните количества флуоровъглеводороди;
            
         
               е)
            
            
               в случаите, при които съдържащите се в оборудването флуоровъглеводороди са произведени от производителя на оборудването и са заредени в оборудването в ЕС — документ, показващ какво е количеството флуоровъглеводороди, съдържащо се в оборудването.
            
         2.   За всяко оборудване, обхванато от една митническа декларация за допускане за свободно обращение в ЕС, вносителите на оборудване са длъжни да съхраняват следната документация, посочена в член 14 от Регламент (ЕС) № 517/2014:
   
               а)
            
            
               декларацията за съответствие;
            
         
               б)
            
            
               списък, в който е идентифицирано оборудването, допуснато за свободно обращение, и съдържащ следната информация:
               
                           i)
                        
                        
                           информацията за модела;
                        
                     
                           ii)
                        
                        
                           броя на устройствата от всеки модел;
                        
                     
                           iii)
                        
                        
                           идентификация на вида флуоровъглеводороди, съдържащи се във всеки модел;
                        
                     
                           iv)
                        
                        
                           количеството флуоровъглеводороди във всяко устройство, закръглено до грам;
                        
                     
                           v)
                        
                        
                           общото количество флуоровъглеводороди, изразено в килограми и в тонове CO2 еквивалент;
                        
                     
         
               в)
            
            
               митническата декларация, отнасяща се за допускането за свободно обращение в ЕС на оборудването;
            
         
               г)
            
            
               в случаите, при които съдържащите се в оборудването флуоровъглеводороди са били пуснати на пазара в ЕС, а после са били изнесени и заредени в оборудването извън ЕС — известие за доставка или фактура, както и декларация на предприятието, пуснало флуоровъглеводородите на пазара, в която да е заявено, че количеството флуоровъглеводороди е било или ще бъде докладвано като пуснато на пазара в ЕС количество и не е или няма да бъде докладвано като директна доставка за износ извън ЕС по смисъла на член 15, параграф 2, буква в) от Регламент (ЕС) № 517/2014, в съответствие с член 19 от Регламент (ЕС) № 517/2014 и раздел 5С от приложението към Регламент за изпълнение (ЕС) № 1191/2014 на Комисията (2).
            
         Член 3
   Проверка
   1.   Независимият одитор по втората алинея от член 14, параграф 2 от Регламент (ЕС) № 517/2014 проверява следната документация и декларация(декларации) за съответствие на вносителя на оборудването, както следва:
   
               а)
            
            
               за съгласуваност на декларацията(декларациите) за съответствие и съответните документи с докладите, подадени съгласно член 19 от Регламент (ЕС) № 517/2014 и раздели 11, 12 и 13 от приложението към Регламент за изпълнение (ЕС) № 1191/2014;
            
         
               б)
            
            
               за точност и пълнота на информацията, съдържаща се в декларациите за съответствие и съответните документи въз основа на документацията на предприятието за съответните трансакции;
            
         
               в)
            
            
               в случаите, при които вносителят на оборудването се позовава на разрешение по член 18, параграф 2 от Регламент (ЕС) № 517/2014 — за наличие на достатъчно разрешения, чрез сравняване на данните в регистъра по член 17 от Регламент (ЕС) № 517/2014 с документите, отразяващи пускането на пазара;
            
         
               г)
            
            
               в случаите, при които съдържащите се в оборудването флуоровъглеводороди са били пуснати на пазара в ЕС, а после са били изнесени и заредени в оборудването извън ЕС — за наличие на декларация от предприятието, пускащо флуоровъглеводородите на пазара, в съответствие с член 2, параграф 2, буква г), която да обхваща съответните количества.
            
         2.   След извършването на проверка в съответствие с параграф 1 независимият одитор издава документ за проверката, съдържащ неговите констатации. Този документ трябва да включва изявление относно степента на точност на съответната документация и на декларациите.
   Член 4
   Подаване на документите за проверката
   Вносителят на оборудването подава ежегодно до 31 март документа за предходната година за проверката по член 3, параграф 2 от настоящия регламент, като използва инструмента за докладване по член 1 от Регламент за изпълнение (ЕС) № 1191/2014 и посочва в инструмента констатациите на одитора относно степента на точност на съответната документация и на декларациите.
   Член 5
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Членове 1 и 2 обаче се прилагат от 1 януари 2017 г., а членове 3 и 4 се прилагат от 1 януари 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 юни 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 150, 20.5.2014 г., стр. 195.
   
      (2)  Регламент за изпълнение (ЕС) № 1191/2014 на Комисията от 30 октомври 2014 г. за определяне на формата и средствата за подаване на доклада по член 19 от Регламент (ЕС) № 517/2014 на Европейския парламент и на Съвета за флуорсъдържащите парникови газове (ОВ L 318, 5.11.2014 г., стр. 5).
   
      ПРИЛОЖЕНИЕ
      
         Декларация за съответствие с изискванията по член 14 от Регламент (ЕС) № 517/2014 на Европейския парламент и на Съвета
          (1)
      
      Ние [впишете наименованието на дружеството, ДДС номер, а за вносителите на оборудване също и идентификатора на регистрацията в Портала за флуорсъдържащи газове — F-gas Portal Registration ID], декларираме на своя собствена отговорност, че като пускаме на пазара предварително заредено оборудване, което внасяме или произвеждаме в ЕС, съдържащите се в това оборудване флуоровъглеводороди се отчитат в квотната система по глава IV от Регламент (ЕС) № 517/2014, както следва:
      
         [отбележете съответния вариант(варианти); обхващането в квотната система се постига с един или няколко от посочените по-долу варианти]
      
      
                  ☐ A.
               
               
                  притежаваме разрешение(разрешения), издадено(и) в съответствие с член 18, параграф 2 от Регламент (ЕС) № 517/2014 и регистрирано(и) в регистъра по член 17 от посочения регламент към момента на допускането за свободно обращение, да използваме квотата на производител или вносител на флуоровъглеводороди в съответствие с член 15 от Регламент (ЕС) № 517/2014, която обхваща съдържащото се в оборудването количество флуоровъглеводороди.
               
            
                  ☐ B.
               
               
                  [отнася се само за вносители на оборудване] съдържащите се в оборудването флуоровъглеводороди са били пуснати на пазара в ЕС и после са били изнесени и заредени в оборудването извън ЕС, като предприятието, пуснало флуоровъглеводородите на пазара, е направило декларация, заявявайки, че количеството флуоровъглеводороди е било или ще бъде отчетено като пуснато на пазара в ЕС и то не е било или няма да бъде отчетено като директна доставка за износ по смисъла на член 15, параграф 2, буква в) от Регламент (ЕС) № 517/2014, в съответствие с член 19 от Регламент (ЕС) № 517/2014 и раздел 5C от приложението към Регламент за изпълнение (ЕС) № 1191/2014 на Комисията (2).
               
            
                  ☐ C.
               
               
                  [отнася се само за оборудване, произведено в ЕС] заредените в оборудването флуоровъглеводороди са били пуснати на пазара от производител или вносител на флуоровъглеводороди в съответствие с член 15 от Регламент (ЕС) № 517/2014.
               
            
         [име и длъжност на законния представител]
      
      
         [подпис на законния представител]
      
      
         [дата]
      
      
         (1)  Регламент (ЕС) № 517/2014 на Европейския парламент и на Съвета от 16 април 2014 г. за флуорсъдържащите парникови газове и за отмяна на Регламент (ЕО) № 842/2006 на Съвета (ОВ L 150, 20.5.2014 г., стр. 195).
      
         (2)  Регламент за изпълнение (ЕС) № 1191/2014 на Комисията от 30 октомври 2014 г. за определяне на формата и средствата за подаване на доклада по член 19 от Регламент (ЕС) № 517/2014 на Европейския парламент и на Съвета за флуорсъдържащите парникови газове (ОВ L 318, 5.11.2014 г., стр. 5).